Nat naweek lê voor(Foto: Anja van der Merwe, Maroela Media) Suid-Afrikaners kan ŉ reënerige paar dae verwag, met reën van minstens 20 mm per dag wat vir KwaZulu-Natal voorspel word. Volgens Quinton Jacobs, ŉ weervoorspeller verbonde aan die weerdiens, is daar ŉ 30%-kans vir reën Saterdag in die oostelike dele van die Vrystaat, die sentrale dele van Mpumalanga en die oostelike dele van Gauteng. Teen Sondag sal die reënbuie na die res van genoemde provinsies versprei, asook na Noordwes, KwaZulu-Natal en die oostelike en suidelike dele van die Oos-Kaap. “Daar is ŉ 60%-kans vir reën vir hierdie provinsies, uitsluitend KwaZulu-Natal, waar daar ŉ 80%-kans vir reën voorspel word,” sê Jacobs. Volgens Jacobs sal die reën waarskynlik die hele week in hierdie provinsies voortduur. Die wolke sal ook teen die naweek in die Noord-Kaap en Wes-Kaap saampak. Reën het reeds die afgelope week oor die noordoostelike dele van die land uitgesak, met swaar donderstorms wat dele van Gauteng, Mpumalanga en Limpopo getref het. Reënval van onderskeidelik 33 mm en 32 mm is Donderdag by die Estcourt Wagendrift-dam en Newcastle in KwaZulu-Natal aangeteken. In die Vrystaat is 25 mm in Bethlehem en Bothaville aangemeld, gevolg deur 24 mm in Kroonstad. In Noordwes is 30 mm reën in Potchefstroom en 23 mm in Lichtenburg aangeteken. In Gauteng is 20 mm reën in Roodepoort en 19 mm in die omgewing van Vereeniging aangeteken. Machadodorp en Belfast in Mpumalanga het elk 12 mm ontvang, terwyl Lephalale en Mokopane in Limpopo reën van onderskeidelik 30 mm en 16 mm aangeteken het.